# Oma

L'oma (Ulmus glabra) és un arbre caducifoli de la família de les ulmàcies que habita gran part de l'Europa del Nord i central, oest d'Àsia així com zones muntanyoses del sud d'Europa (Pirineus, Apenins…).

## Descripció

És un arbre gros, de fins a 35 o 40 metres d'alçada, de fulla caduca, tronc curt, molt ramificat i de capçada poc densa, formada per branques llargues ascendents i branquillons horitzontals. L'escorça és gris i llisa però fisurada i els branquillons són densament pubescents, amb pèls de color vermellós. Les fulles mesuren entre els 8-15 centímetres de llargada i els 8-10 d'amplada, són obovades o amplament el·líiptiques, molt asímetrques a la base, de marge doblement dentat i llargament acuminades. L'anvers és irregularment i laxament pubescent i aspre al tacte mentre que el revers es glabre. La fulla presenta una aurícula basal que cobreix el pecíol. Les seves flors són gairebé sèssils, amb 4-6 estams i 2 estils divergents i d'un to verdós, mentre que les anteres són de color rogenc. Apareixen en densos raïms axil·lars. El seu fruit és una sàmara arrodonida amb una llavor al bell mig. La sàmara mesura de 2 a 5 cm és de color verd clar i al madurar esdevé marró.
Algunes espècies relacionades, com Ulmus bergmanniana i Ulmus laciniata, presents al nord-est d'Àsia, van estar incloses a Ulmus glabra. Un altre arbre proper és l'om de l'Himalaia, Ulmus wallichiana.

## Ecologia i distribució

És originari de l'Europa temperada, habita des de la península Ibèrica fins al sud de Noruega, i des del cercle polar àrtic fins a les muntanyes del Peloponès a Grècia. A Catalunya habita en boscos caducifolis frescals i ombrívols de la muntanya mitjana humida, en l'estatge que va dels 1.000 als 1.500 metres (Pirineus, Prepirineus, Massís del Montseny, Les Guilleries…) sobre sòls humits i en zones amb humitat ambiental. L'oma pot formar boscos densos a Escandinàvia i arriba fins a latituds de 67°N a Noruega.
L'oma s'hibrida amb relativa facilitat, per contacte natural, amb Ulmus minor. Els espècimens hibridats s'han classificat com a Ulmus x hollandica, tenen caràcters intermedis de les dues espècies. A Catalunya en podem trobar als Pirineus i a certs punts de les serralades Transversal i Prelitoral.

## Usos

La seva fusta, de gran flexibilitat i resistència, s'ha utilitzat per a la fabricació d'abeuradors, bressols, taüts, rodes, així i en la construcció en general, així com per a la fabricació de vaixells i vagons. També s'ha utilitzat en diverses ciutats com a arbrat urbà o en jardineria per la seva tolerància a la contaminació.

## Galeria d'imatges

* Fulles i fruits immadurs
* Tronc
* Flors
* Aspecte durant la tardor

## Referències

* ↑ «Oma». Gran Enciclopèdia Catalana. Barcelona: Grup Enciclopèdia Catalana.
* ↑ Pascual, Ramon. Guia dels arbres dels Països Catalans. 3a edició. Barcelona: Pòrtic Natura, 1994, p. 106-107. ISBN 84-7306-390-2.
* 1 2 3 4 5 Víctor Álvarez. Árboles. Pozuelo de Alarcón: Espasa, 2007. ISBN 978-84-670-2526-2.
* 1 2 Schulz, Bernd. Identification of trees and shrubs in winter using buds and twigs. Richmond: Royal Botanic Gardens, 2018. ISBN 978-1-84246-650-6.
* 1 2 3 4 5 Barcino. Flora dels Països Catalans. Barcelona: Barcino, 1990. ISBN 84-7226-591-9 [Consulta: 31 març 2020].
* ↑ «FloraCatalana.net». Arxivat de l'original el 2016-04-05. [Consulta: 25 març 2016].
* 1 2 Chinery, Michael. Guía de campo de las plantas silvestres. [1a..]. Barcelona: Blume, 1988. ISBN 84-7031-608-7.
* ↑ «[https://web.archive.org/web/20160303174627/http://fax.libs.uga.edu/QK488xE4/1f/trees_of_britain_and_ireland_vol_7.pdf Elwes, H. J. & Henry, A. (1913). The Trees of Great Britain & Ireland. Vol. VII. 1848–1929. Republished 2014 Cambridge University Press, ISBN 9781108069380 Jump up ^]» (en anglès). Arxivat de l'original el 2016-03-03. [Consulta: 14 setembre 2015].
* ↑ «Banc de dades de biodiversitat de Catalunya» (en català). [Consulta: 25 març 2016].

## Bibliografia

* Pascual, Ramon. Guia dels arbres dels Països Catalans Barcelona: editorial Pòrtic, 1985. ISBN 84-7306-542-5

## Enllaços externs

* http://northernontarioflora.ca/chklst.cfm?speciesid=1005114
* http://en.sl.life.ku.dk/Faciliteter/GroenlandsArboretet/Skovplantninger.aspx Arxivat 2007-06-25 a Wayback Machine.